Πανεπιστήμιο Θεσσαλίας

Το **Πανεπιστήμιο Θεσσαλίας** **(Π.Θ.)** είναι δημόσιο Ανώτατο Εκπαιδευτικό Ίδρυμα (ΑΕΙ) της Ελλάδας, με έδρα τον Βόλο. Ιδρύθηκε το 1984  και μέχρι τις αρχές του 2019 αποτελούνταν από έξι Σχολές (Ανθρωπιστικών και Κοινωνικών Επιστημών, Επιστημών Υγείας, Πολυτεχνική, Γεωπονικών Επιστημών, Θετικών Επιστημών, Επιστήμης Φυσικής Αγωγής και Αθλητισμού) και 18 τμήματα, με πανεπιστημιακές μονάδες στο Βόλο, τη Λάρισα, τα Τρίκαλα, την Καρδίτσα και τη Λαμία.

Τον Ιανουάριο του 2019, με το ν. 4589, τα ΤΕΙ Θεσσαλίας και Στερεάς Ελλάδας καταργήθηκαν και το σύνολο των Τμημάτων του πρώτου καθώς και τα Τμήματα Ηλεκτρονικών Μηχανικών ΤΕ, Μηχανικών Πληροφορικής ΤΕ, Νοσηλευτικής και Φυσικοθεραπείας του δεύτερου εντάχθηκαν στο Πανεπιστήμιο Θεσσαλίας. Πλέον, το Πανεπιστήμιο Θεσσαλίας αποτελείται από 8 Σχολές και συνολικά 35 Τμήματα.

Το Πανεπιστήμιο Θεσσαλίας ανήκει στα νεότερα ΑΕΙ της χώρας και σε αυτό φοιτούν περίπου 44.994 προπτυχιακοί φοιτητές και 6.401 μεταπτυχιακοί και υποψήφιοι διδάκτορες.

Πρύτανης του Π.Θ. για την περίοδο 2023-2026 διατελεί ο καθηγητής Χαράλαμπος Μπιλλίνης.

## Ιστορία
Το **Πανεπιστήμιο Θεσσαλίας** ιδρύθηκε το 1984 με το Π.Δ. 83/1984 μαζί με το Πανεπιστήμιο Αιγαίου και το Ιόνιο Πανεπιστήμιο και ως διοικητική έδρα του ιδρύματος ορίστηκε ο Βόλος.

Σύμφωνα με το ιδρυτικό προεδρικό διάταγμα, το Πανεπιστήμιο Θεσσαλίας περιελάμβανε τα ακόλουθα τμήματα:
*Τμήμα Γεωπονίας, Φυτικής και Ζωικής Παραγωγής
*Τμήμα Επιστήμης Φυσικής Αγωγής και Αθλητισμού
*Παιδαγωγικό Τμήμα Δημοτικής Εκπαίδευσης
*Παιδαγωγικό Τμήμα Νηπιαγωγών
*Τμήμα Μηχανικών Χωροταξίας και Περιφερειακής Ανάπτυξης
αριστερά|μικρογραφία|200x200εσ|Κτίριο διοίκησης Πανεπιστημίου Θεσσαλίας στην παραλία του Βόλου
Με την τροποποίηση του πρώτου διατάγματος, με το Π.Δ. 302/1985 και κατόπιν με το Π.Δ. 107/86, ιδρύθηκαν η Σχολή Ανθρωπιστικών Επιστημών, η οποία περιελάμβανε τα δύο Παιδαγωγικά τμήματα και το Γενικό Τμήμα, και η Σχολή Επιστημών Παραγωγής, με το τμήμα Γεωπονίας, Φυτικής και Ζωικής Παραγωγής, το τμήμα Μηχανικών Χωροταξίας και Περιφερειακής Ανάπτυξης και το τμήμα Μηχανολόγων Μηχανικών Βιομηχανίας. Επιπλέον ιδρύθηκαν, ως ανεξάρτητα τμήματα, το τμήμα Επιστήμης Φυσικής Αγωγής και Αθλητισμού και το τμήμα Ιατρικής (με έδρα τη Λάρισα).

Από τα τμήματα αυτά, τα δύο Παιδαγωγικά και το τμήμα Γεωπονίας άρχισαν να δέχονται τους πρώτους φοιτητές από το ακαδημαϊκό έτος 1988-89. Από το 1989-90 άρχισε η λειτουργία του τμήματος Μηχανικών Χωροταξίας και Περιφερειακής Ανάπτυξης, ενώ κατά το ακαδημαϊκό έτος 1990-91 άρχισαν να λειτουργούν τα τμήματα Μηχανολόγων Μηχανικών Βιομηχανίας και το τμήμα Ιατρικής. Το Γενικό Τμήμα, το οποίο δεν είχε δικούς του φοιτητές, άρχισε να παρέχει εκπαιδευτικές υπηρεσίες στα άλλα τμήματα.

Τα πρώτα χρόνια λειτουργίας του Πανεπιστημίου Θεσσαλίας, το ίδρυμα είχε οκτώ ακαδημαϊκά τμήματα, με έδρα το Βόλο εκτός από το τμήμα Ιατρικής που είχε έδρα τη Λάρισα.

Νέα τμήματα προστέθηκαν την επόμενη δεκαετία: από το ακαδημαϊκό έτος 1994-95 το Τμήμα Πολιτικών Μηχανικών στο Βόλο, το Τμήμα Κτηνιατρικής στην Καρδίτσα, και το Τμήμα Επιστήμης Φυσικής Αγωγής και Αθλητισμού στα Τρίκαλα. Επίσης, το 1998-99 άρχισαν να λειτουργούν το Παιδαγωγικό Τμήμα Ειδικής Αγωγής και το Τμήμα Ιστορίας-Αρχαιολογίας-Λαογραφίας στο Βόλο.

Τέλος, το 1999, ιδρύθηκαν το Τμήμα Οικονομικών Επιστημών και το Τμήμα Αρχιτεκτόνων Μηχανικών, ενώ το 2000, δύο νέα τμήματα, το Τμήμα Μηχανικών Ηλεκτρονικών Υπολογιστών, Τηλεπικοινωνιών, και Δικτύων στο Βόλο και το Τμήμα Βιοχημείας και Βιοτεχνολογίας στη Λάρισα.

## Έμβλημα
Το έμβλημα του Πανεπιστημίου Θεσσαλίας απεικονίζει τον μυθικό κένταυρο Χείρωνα, ο οποίος κατοικούσε στο Πήλιο και ήταν διάσημος για τη σχέση του με τις φυσικές επιστήμες του αρχαίου κόσμου αλλά και τη διδασκαλία πολλών ηρώων.

## Σχολές και τμήματα
Στο Πανεπιστήμιο Θεσσαλίας, από τον Ιανουάριο του 2019, λειτουργούν 8 Σχολές και 35 ακαδημαϊκά Τμήματα που προσφέρουν προπτυχιακά και μεταπτυχιακά προγράμματα.





### Σχέδιο ΑΘΗΝΑ
Το 2013, με στόχο την αναδιοργάνωση του ακαδημαϊκού χάρτη της χώρας, καταργήθηκε το Πανεπιστήμιο Στερεάς Ελλάδας και το Τμήμα Πληροφορικής με εφαρμογές στη Βιοϊατρική εντάχθηκε στη νεοσύστατη Σχολή Θετικών Επιστημών του Πανεπιστημίου Θεσσαλίας.

Η νέα Σχολή περιλαμβάνει επίσης το Τμήμα Πληροφορικής, το οποίο προήλθε από την μετονομασία του Τμήματος Μαθηματικών-Πληροφορικής του Πανεπιστημίου Θεσσαλίας, που είχε ιδρυθεί με το Π.Δ. 177/1993, και τη μεταφορά της έδρας του από τη Λάρισα στη Λαμία.

Το νέο Τμήμα δέχθηκε για πρώτη φορά εισακτέους το ακαδημαϊκό έτος 2013-2014.

## Ακαδημαϊκή αξιολόγηση
Το 2015 το Πανεπιστήμιο Θεσσαλίας αξιολογήθηκε από την Αρχή Διασφάλισης και Πιστοποίησης της Ποιότητας στην Ανώτατη Εκπαίδευση (ΑΔΙΠ) και έλαβε συνολική *Θετική* ιδρυματική αξιολόγηση.

## Πρόγραμμα Δράσης του Πανεπιστημίου
Το Πρόγραμμα Δράσης αποτυπώνει και επιχειρεί να επηρεάσει θετικά την πορεία μας προς το μέλλον, κατανοώντας τη διαδρομή του Ιδρύματος στο ακαδημαϊκό γίγνεσθαι και τους όρους συγκρότησης της ταυτότητας του και αξιολογώντας το αποτέλεσμα αυτής της διαδρομής. Το Πρόγραμμα Δράσης του Πανεπιστημίου Θεσσαλίας αποτελεί τον οδηγό λειτουργίας, το μέσο συνάντησης και σύνθεσης των επιμέρους ακαδημαϊκών λειτουργιών, το μέσο επιδίωξης των επιμέρους και κεντρικών στρατηγικών στόχων και επιλογών του Ιδρύματος, το πλαίσιο διεκδίκησης και το μέτρο αξιολόγησης της αποτελεσματικότητας των οργάνων διοίκησης στην υλοποίηση του.

Ταυτόχρονα, αποτελεί τον μηχανισμό κινητοποίησης της ακαδημαϊκής κοινότητας και ενεργής συμμετοχής της τόσο στο σχεδιασμό, όσο και την υλοποίηση και αξιολόγηση των επιμέρους πολιτικών. Το Πανεπιστήμιο είναι ήδη ένα πολυσύνθετο και έντονα διαφοροποιημένο ανθρώπινο οικοσύστημα με ευαίσθητες ισορροπίες, τόσο στο εσωτερικό, όσο και στο εξωτερικό του περιβάλλον, μια μεγάλη ποικιλία ακαδημαϊκών προελεύσεων και προσανατολισμών, αλλά και μια αστείρευτη δημιουργικότητα η οποία αναζητά διέξοδο και ρόλο στη διαμόρφωση του ακαδημαϊκού γίγνεσθαι. Το Πρόγραμμα Δράσης επιδιώκει να είναι το σημείο συνάντησης και συνεργασίας όλων των συνιστωσών της ακαδημαϊκής κοινότητας οι οποίες πιστεύουν στο ρόλο του πανεπιστημίου και θέλουν να εργαστούν συντεταγμένα και δημιουργικά για την υλοποίηση ενός σχεδίου το οποία θα έχουν συν-διαμορφώσει. 

Το Πρόγραμμα Δράσης προσδιορίζει προτεραιότητες, διαδικασίες, άξονες δράσης και χρονοδιαγράμματα σε όλους τους τομείς που αφορούν στην παραγωγή, αξιοποίηση και διάδοση της γνώσης, την ενίσχυση των σχέσεων μας με το πιο εξελιγμένο τμήμα της διεθνούς επιστημονικής κοινότητας και τη ενίσχυση των δεσμών μας με την κοινωνία και την οικονομία σε περιφερειακό και εθνικό επίπεδο. Για την υλοποίηση αυτού του Προγράμματος αναζητούμε στρατηγικές συμμαχίες και τη μέγιστη δυνατή στήριξη από την κοινωνία και την Πολιτεία. Η ανάπτυξη του Πανεπιστημίου είναι μακροχρόνια η πιο αποδοτική επένδυση που μπορεί να γίνει στην περιφέρεια, καθώς χαρακτηρίζεται από σημαντικά πολλαπλασιαστικά αποτελέσματα και καθώς εμποτίζει τον κοινωνικό και παραγωγικό ιστό με τον πολυτιμότερο συντελεστή παραγωγής: τη γνώση.

## Εγκαταστάσεις
Το Πανεπιστήμιο Θεσσαλίας έχει σαν ακαδημαϊκή και διοικητική έδρα το Βόλο, αλλά εγκαταστάσεις υπάρχουν και στις υπόλοιπες πόλεις όπου εδρεύουν Τμήματα του Πανεπιστημίου Θεσσαλίας. Στην πόλη του Βόλου οι εγκαταστάσεις είναι συγκεντρωμένες κυρίως σε 3 σημεία της πόλης, το Πεδίον του Άρεως όπου στεγάζεται η Πολυτεχνική Σχολή, το Φυτόκο όπου στεγάζεται η Γεωπονική Σχολή (στην πρώην αποθήκη Ματσάγγου) και την παραλία όπου στεγάζεται η Σχολή Ανθρωπιστικών και Κοινωνικών Επιστημών. Επίσης, το Οικονομικό Τμήμα και η Βιβλιοθήκη στεγάζονται σε εγκαταστάσεις στο κέντρο της πόλης. Το οικονομικό τμήμα στεγάζεται στις εγκαταστάσεις της πρώην Καπνοβιομηχανίας Ματσάγγου. Επιπρόσθετα, η Μονή Πάου αποτελεί Συνεδριακό και Πολιτιστικό Κέντρο του Πανεπιστημίου Θεσσαλίας και βρίσκεται στο Νότιο Πήλιο, 43 χλμ. από τον Βόλο, και στεγάζεται στα κτήρια μιας παλιάς μονής του 18ου αιώνα (της Μονής του Αγίου Νικολάου).

thumb|left|200px|Κτίριο Αρχιτεκτονικής στο campus της Πολυτεχνικής Σχολής στο Βόλο

### Βιβλιοθήκη και Κέντρο Πληροφόρησης
Η Βιβλιοθήκη και Κέντρο Πληροφόρησης του Πανεπιστημίου Θεσσαλίας έχει έδρα το Βόλο και αποτελείται από την Κεντρική Βιβλιοθήκη στο Βόλο και τα Παραρτήματα της που λειτουργούν στο Βόλο, στη Λάρισα, στα Τρίκαλα, στην Καρδίτσα και τη Λαμία. Η συλλογή της καλύπτει όλες τις θεματικές κατηγορίες που θεραπεύουν τα προγράμματα σπουδών των Σχολών που υπάγονται στο Πανεπιστήμιο και περιλαμβάνει εκπαιδευτικό και ερευνητικό υλικό κάθε μορφής (βιβλία, περιοδικά, CD-ROM, κ.ά.), ηλεκτρονικές βάσεις δεδομένων και ηλεκτρονικά περιοδικά τόσο του ίδιου του Πανεπιστημίου όσο και μέσω συμβάσεων της Κοινοπραξίας των Ελληνικών Ακαδημαϊκών Βιβλιοθηκών (HEAL-Link), περιοδικά περιλήψεων, γενικό πληροφοριακό υλικό (εγκυκλοπαίδειες, λεξικά κ.ά.), διδακτορικές διατριβές, διπλωματικές εργασίες προπτυχιακών και μεταπτυχιακών φοιτητών, συγγράμματα και σημειώσεις μαθημάτων, υλικό σε τέτοια μορφή ώστε να υποστηρίζει τα άτομα με ειδικές ανάγκες, βιβλία αρχειακής και ιστορικής αξίας καθώς και ειδικές συλλογές (σπάνια βιβλία, χειρόγραφα κ.ά.).

Η Κεντρική Βιβλιοθήκη στεγάζεται σε ένα από τα εμβληματικά κτήρια της πόλης του Βόλου, με έντονα νεοκλασικά στοιχεία, το οποίο κατασκευάστηκε στις αρχές του 20ου αιώνα (γύρω στο 1910) για τη στέγαση της Τράπεζας Αθηνών. Η μετατροπή του σε Κεντρική Βιβλιοθήκη άρχισε το 1999 και ολοκληρώθηκε το 2004, ενώ το σημερινό πενταώροφο κτήριο 4.500 μ2 έχει διατηρήσει την εξωτερική όψη του αρχικού νεοκλασικού οικοδομήματος.

Τα εγκαίνια της Κεντρικής Βιβλιοθήκης έγιναν την άνοιξη του 2005 από τον τότε Πρόεδρο της Δημοκρατίας, Κάρολο Παπούλια. Στο κτήριο της Κεντρικής Βιβλιοθήκης διοργανώνονται ανά τακτά διαστήματα ποικίλες πολιτιστικές εκδηλώσεις, ενώ για τη συλλογή και τη λειτουργία της έχουν δημοσιευτεί άρθρα στον ελληνικό Τύπο.

#### Παραρτήματα βιβλιοθήκης
Τα Παραρτήματα της Κεντρικής Βιβλιοθήκης είναι τα εξής:
*Παράρτημα Σχολής Γεωπονικών Επιστημών (Βόλος)
*Παράρτημα Σχολής Επιστημών Υγείας Ι (Τμήμα Ιατρικής και Τμήμα Βιοχημείας-Βιοτεχνολογίας) (Λάρισα)
*Παράρτημα Σχολής Επιστημών Υγείας ΙΙ (Τμήμα Κτηνιατρικής) (Καρδίτσα)
*Παράρτημα Σχολής Επιστήμης Φυσικής Αγωγής και Αθλητισμού (Τρίκαλα)
*Παράρτημα Σχολής Θετικών Επιστημών (Λαμία)
*Λαογραφικό Κέντρο Κίτσου Μακρή (Βόλος)

### Φοιτητική λέσχη
Στο Πανεπιστήμιο Θεσσαλίας λειτουργούν σημεία εστίασης των φοιτητών που ανήκουν στο ίδρυμα, όσο και αυτών που ανήκουν στα διάφορα προγράμματα ανταλλαγής φοιτητών. Στην πόλη του Βόλου λειτουργεί λέσχη στο κτίριο της Φοιτητικής Εστίας, αλλά υπάρχει χώρος εστίασης φοιτητών τόσο στο κέντρο της πόλης, όσο και στις εγκαταστάσεις της Σχολής Γεωπονικών Επιστημών. Επίσης, χώροι εστίασης φοιτητών λειτουργούν και στις άλλες τέσσερις πόλεις του Πανεπιστημίου Θεσσαλίας.

## Δείτε επίσης
*Ανώτατα Εκπαιδευτικά Ιδρύματα στην Ελλάδα
*Πανεπιστήμιο Στερεάς Ελλάδας
*Πανεπιστήμιο Αιγαίου
*Ιόνιο Πανεπιστήμιο

## Παραπομπές


## Εξωτερικοί σύνδεσμοι
*Πανεπιστήμιο Θεσσαλίας - Επίσημη Ιστοσελίδα 


Θεσσαλιας